એક-બે ઉદાહરણો જોવા જેવાં છે. એક મેરેજમાં પતિ-પત્નીએ જવાનું હતું. બંને સરસ રીતે તૈયાર થયાં. લગ્નમાં ગયાં. સ્ત્રીઓ વચ્ચે કેવી વાતો થઇ? કન્યા બહુ સરસ તૈયાર થઇ છે, એણે જે પાનેતર પહેર્યું છે તે અત્યારે બહુ ચાલે છે, બંનેએ લવ મેરેજ કર્યાં છે નહીં? છોકરો આમ તો સારો છે, ભલે આપણી નાતનો નથી. આપણે તો દીકરી સુખી થાય એટલું જોવાનું હોય છે. મિયાં બીબી રાજી તો બીજું શું જોઇએ? એક-બીજીએ જે પહેર્યું હશે એની પણ ચર્ચા થશે. મેક-અપથી માંડીને હેર સ્ટાઇલ સુધીની વાતોમાં ઇમોશન્સ જ હશે. પુરુષોની વાતોમાં શું હોય છે? કેવા ચાલે છે કામ ધંધા? મોદીનું શું લાગે છે? રાહુલ કંઇ કરી શકશે? પેટ્રોલના ભાવે તો પરેશાન કરી દીધા છે. ઇન્ડિયન ઇકોનોમીથી માંડીને અમેરિકન પ્રેસિડેન્ટ ડોનાલ્ડ ટ્રમ્પના નિર્ણયો સુધીની વાતો થશે. સરવાળે એમાં પોતે ક્યાંય નહીં હોય અને પોતે કંઇ કરી શકે એમ પણ ન હોવા છતાં વાતો જાતજાતની કરશે. આવી બધી વાતો પછી પતિપત્ની ભેગાં થાય. પતિએ કહ્યું કે આટલો બધો ખર્ચ થોડો કરાય? દેખાડો છે આ બધો! મારી પાસે તો રૂપિયા હોય તો પણ હું આટલો ખર્ચ ન કરું! કેટરિંગમાં જ કેટલા રૂપિયા ખર્ચ્યા છે? એની સામે લેડીઝ શું કહેતી હોય છે? પેલું ચાખ્યું, બહુ ટેસ્ટી હતું. ઓલું ખાવાની મજા ન આવી. પેલા ભાઇનાં લગ્નમાં ગયા હતાને ત્યાં ફૂડ બહુ જ મસ્ત હતું. તમે માર્ક કરજો, આવું થતું જ હોય છે. પુરુષો કારણ વગરની વાતો કરીને લોહીઉકાળા કરતા હોય છે. પત્નીએ કહ્યું કે છોકરી બહુ ભણેલી છે હોં. પતિએ કહ્યું કે પણ અત્યારે એજ્યુકેશન કેટલું મોંઘું થઇ ગયું છે?